b'\n_START_ARTICLE_\nCoton de tulear\n_START_SECTION_\nVidez\n_START_PARAGRAPH_\nCoton de Tulear se od ve\xc4\x8dine drugih psov razlikuje po posebni kvaliteti dlake, ki je na otip zelo mehka, brez vonja in ne odpada, zato ne povzro\xc4\x8da alergij. Je srednje dolga in ima izjemen volumen. Ve\xc4\x8dina cotonov ima dvojno dlako, pri \xc4\x8demer je dolga zgornja plast mehka, suha in odporna na umazanijo, podlanka pa tanka, mehka in pro\xc5\xbena. Ve\xc4\x8dina odraslih psov, ki se ne udele\xc5\xbeuje razstav ima zaradi la\xc5\xbeje nege kraj\xc5\xa1e postri\xc5\xbeeno dlako. Obi\xc4\x8dajno je v celoti bela, lahko pa ima rjave ali sive lise, ki se najve\xc4\x8dkrat pojavijo na u\xc5\xa1esih. Nekateri mladi\xc4\x8di se rodijo z lisami tudi po telesu, kar do drugega leta starosti obi\xc4\x8dajno zbledi, pri nekaterih pa lahko barva tudi ostane. Coton de Tulear je majhna pasma. Samci merijo od 26 cm do 28 cm in tehtajo od 4 kg do 6 kg, samice pa merijo od 23 cm do 25 cm in tehtajo od 3,5 kg do 5 kg.\n_START_SECTION_\nZna\xc4\x8daj\n_START_PARAGRAPH_\nCotoni so zelo inteligentni, igrivi, ljube\xc4\x8di, neagresivni, navihani in vdani. Hitro se prilagodijo razli\xc4\x8dnim \xc5\xbeivljenjskim stilom in se zelo nave\xc5\xbeejo na lastnika. So izjemno dru\xc5\xbeabni in neradi pre\xc5\xbeivljajo \xc4\x8das sami, svoje nezadovoljstvo pa hitro poka\xc5\xbeejo z glasnim lajanjem in cviljenjem. Do ljudi in \xc5\xbeivali so prijazni in vljudni, radi so tudi v dru\xc5\xbebi otrok, obo\xc5\xbeujejo igro, so radovedni in radi raziskujejo. Pogosta lastnost cotonov je tudi ta, da postanejo posebej \xc5\xbeivahni ob ve\xc4\x8derih. So poslu\xc5\xa1ni in u\xc4\x8dljivi, saj radi ustre\xc5\xbeejo svojemu gospodarju. Coton za razliko od drugih pasem ne potrebuje veliko aktivnosti, zadostujejo mu dnevni sprehodi in igra znotraj doma.\n_START_SECTION_\nZgodovina\n_START_PARAGRAPH_\nZgodovina cotonov sega v leto 1500 v mesto Tulear na Madagaskarju. Obstaja veliko razli\xc4\x8dnih zgodb o nastanku te pasme. Ena od njih pravi, da je coton me\xc5\xa1anica razli\xc4\x8dnih pasem, ki so jih mornarji, trgovci in ostali potniki v mesto Tulear pripeljali iz razli\xc4\x8dnih evropskih mest. Cotoni so bili podobni predvsem francoskim kodrastim bi\xc5\xa1onom, malte\xc5\xbeanom in italijanskim bolonjcem. Ta pasma je bila zunaj svoje izvorne de\xc5\xbeele prakti\xc4\x8dno neznana vse do zadnjih dvajsetih let, ko se je raz\xc5\xa1irila tudi po Ameriki in Evropi. \xc5\xbde stoletja pred tem je bil coton priljubljeni spremljevalec premo\xc5\xbenih me\xc5\xa1\xc4\x8danov in tudi danes ostaja predvsem odli\xc4\x8den dru\xc5\xbeni pes.'